Katedrála svätého Pavla (Mdina)

Katedrála svätého Pavla (maltsky: Il-Katidral ta' San Pawl), oficiálne známa ako Metropolitná katedrála svätého Pavla, je barokový rímskokatolícky kostol v Mdine na Malte, ktorá je zasvätená svätému apoštolovi Pavlovi. Je sídlom rímskokatolíckej arcidiecézy Malty a od 19. storočia sa o túto funkciu delí s Konkatedrálou svätého Jána vo Vallette.

Podľa tradície stojí mieste, na ktorom mal v čase, keď svätý Pavol stroskotal na Malte, otcovský dom guvernér ostrova svätý Publius. Hovorí sa, že svätý Pavol uzdravil Publia, ktorý konvertoval na kresťanstvo a neskôr sa stal maltským a neskôr aténskym biskupom. Katedrála svätého Pavla bola postavená v rokoch 1697 až 1702 ako náhrada za normanskú katedrálu z 13. storočia, ktorú možno vidieť na dvoch freskách Mattea Pereza d'Aleccia vo Veľmajstrovom paláci vo Vallette. Už predtým bolo rozhodnuté zbúrať starú katedrálu, pretože silné zemetrasenie v roku 1693 zničilo väčšiu časť katedrály.

Katedrálu svätého Pavla navrhol maltský architekt Lorenzo Gafà. Panoráme mesta dominuje nádherná kupola katedrály, natretá tradičnou tmavočervenou farbou. Lorenzo Gafa už navrhol niekoľko kostolov na Malte a bol na vrchole kariéry, keď dostal za úlohu prestavať katedrálu v Mdine. Dokonale proporcionálna fasáda a mohutná kupola robia z tohto kostola najpôsobivejší zo všetkých jeho kostolov. Práce trvali iba päť rokov a nová katedrála spôsobila významnú prestavbu stredovekého centra Mdiny, keďže bolo vyčistených niekoľko ulíc a domov, aby sa pred katedrálou vytvorilo otvorené námestie zodpovedajúce veľkosti a nádhere kostola.

Katedrálu z každej strany obklopujú barokové paláce - starý seminár, kde sa nachádza Katedrálne múzeum, a biskupská rezidencia. Katedrála je sídlom maltského arcibiskupa, ktorý je hlavou diecézy. V roku 1944 maltský biskup získal titul metropolitný arcibiskup a hlava cirkevnej provincie Malta a Gozo, čím katedrála v podstate získala titul „metropolitná“.

Dnes je katedrála jednou z hlavných turistických atrakcií Mdiny. Je to národná pamiatka a je tiež zapísaná v Národnom zozname kultúrnych hodnôt Maltských ostrovov.

 Architektúra 
Takmer štvorcová fasáda katedrály je rozdelená na tri polia pilastrami, ktoré sú zdobené v maltskom variante korintského štýlu. V oboch rohoch fasády stoja zvonice, ktoré sú tiež zdobené krásnymi hodinami. Podľa legendy boli hodiny naľavo umiestnené zámerne, aby zmiatli diabla, pretože neukazujú správny čas, ale dátum a mesiac v roku. Hodiny vpravo sú časomierou a odbíjajú každých 15 minút. Pôdorys je latinský kríž s klenutou loďou, dvoma uličkami a dvoma malými bočnými kaplnkami. Katedrála má ľahkú osemuholníkovú kupolu s ôsmimi kamennými stuhami nad vysokým bubnom, ktorý vedie k úhľadnej "lampe".

 Interiér 
V katedrále sa nachádzajú okrem iného aj diela Mattiu Pretiho a Francesca Zahru. Okrem výzdoby apsidy obrazom zobrazujúcim stroskotanie lode svätého Pavla, Preti vytvoril aj sedem obrazov vrátane titulného oltárneho obrazu zobrazujúceho apoštolovo obrátenie, a ďalšie dva zobrazujúce mučeníctvo sv. Petra a sv. Pavla, zatiaľ čo zvyšné štyri predstavujú ďalšie dôležité epizódy, ktoré spájali sv. Pavla s maltskými ostrovmi. Claudio Durante vykonal takmer všetku mramorovú výzdobu v bočných kaplnkách katedrály. Neskôr boli do hlavnej lode, ako aj do bočných kaplniek, vložené mramorové náhrobné kamene. Tie vďaka umeleckému aspektu intarzovaného mramoru a zobrazeniam, ktoré tvoria obsah, vytvárajú nádhernú podlahu.

 Referencie 

 Iné projekty 

Kategória:Rímskokatolícke katedrály
Kategória:Barokové stavby na Malte
Kategória:Kostoly na Malte
Kategória:Mdina
Kategória:Katedrály v Európe
Kategória:Architektúra z 1702
Mdina